钦定古今图书集成/明伦汇编/官常典/第195卷 > 沈文季
## 钦定古今图书集成/明伦汇编/官常典/第195卷 > 沈文季

按《南齐书》本传：“文季字伯达，吴兴武康人。父庆之，宋
司空。文季少以宽雅正直见知。孝建二年，起家主簿，
征秘书郎。以庆之勋重，大明五年，封文季为山阳县
五等伯，转太子舍人，新安王北中郎主簿，西阳王抚
军功曹，江夏王太尉东曹掾，迁中书郎。庆之为景和
所杀，兵杖围宅，收捕诸子。文季长兄文叔谓文季曰：
‘我能死，尔能报’。”遂自缢。文季挥刀驰马去，收者不敢
追，遂得免。明帝立，起文季为宁朔将军，迁太子右卫
率，建安王司徒司马。赭圻平，为宣威将军、庐江王太
尉长史。出为宁朔将军、征北司马、广陵太守，转黄门
郎，领长水校尉。明帝宴会朝臣，以南台御史贺咸为
柱下史，纠不醉者。文季不肯饮酒，被驱下殿。晋平王
休祐为南徐州，帝问褚渊“须干事人为上佐”，渊举文
季。转宁朔将军、骠骑长史、南东海太守。休祐被杀，虽
用薨礼，僚佐多不敢至，文季独往省墓展哀。出为临
海太守。元徽初，迁散骑常侍，领后军将军，转秘书监，
出为吴兴太守。文季饮酒至五斗，妻王氏、王锡女，饮
酒亦至三斗，文季与对饮竟日，而视事不废。昇明元
年，沈攸之反，太祖加文季为冠军将军，督吴兴钱塘
军事。攸之先为景和衔使杀庆之，至是文季收杀攸
之弟新安太守登之，诛其宗族。加持节，进号征虏将
军，改封略阳县侯，邑千户。明年，迁丹阳尹，将军如故。
齐国初建，为侍中，领秘书监。建元元年，转太子右卫
率，侍中如故。改封西丰县侯，食邑千二百户。文季风
采棱岸，善于进止。司徒褚渊，当世贵望，颇以门户裁
之，文季不为之屈。世祖在东宫，于元圃宴会朝臣，文
季数举酒劝渊，渊甚不平，启世祖曰：“沈文季谓渊经
为其郡。”数加渊酒。文季曰：“惟桑与梓，必恭敬止，岂如
明府，亡国失土，不识枌榆。”遂言及虏动。渊曰：“陈显达、
沈文季当今将略，足委以边事。”文季讳称将门，因是
发怒，启世祖曰：“褚渊自谓是忠臣，未知身死之日，何
面目见宋明帝？”世祖笑曰：“沈率醉也。”中丞刘休举其
事，见原。后豫章王北宅后堂集会，文季与渊并善琵
琶，酒阑，渊取乐器为《明君曲》，文季便下席大唱曰：“沈
文季不能作伎儿。”豫章王嶷又解之曰：“此故当不损
仲容之德。”渊颜色无异，曲终而止。文季寻除征虏将
军，侍中如故。迁散骑常侍，左卫将军，征虏如故。世祖
即位，转太子詹事，常侍如故。永明元年，出为左将军、
吴郡太守。三年，进号平东将军。四年，迁会稽太守，将
军如故。是时连年检籍，百姓怨望。富阳人唐㝢之侨
居桐庐，父祖相传，图墓为业。㝢之自云“其家墓有王
气”，山中得金印，转相诳惑。三年冬，㝢之聚党四百人
于新城水断商旅，党与分布近县。新城令陆赤奋、桐
庐令王天愍弃县走。㝢之向富阳抄略人民，县令何
洵告鱼浦子逻主从系公发鱼浦村男丁防县永兴，
遣西陵戍主夏侯昙羡率将吏及戍左右埭界人起
兵赴救，㝢之遂陷富阳。会稽郡丞张思祖遣台使孔矜、王万岁、张繇等，配以器仗将吏白丁，防卫永兴等
十属。文季亦遣器仗将吏救援钱塘。㝢之至钱塘，钱
塘令刘彪、戍主聂僧贵遣队主张玕于小山拒之，力
不敌，战败。㝢之进抑浦登岸，焚郭邑，彪弃县走。文季
又发吴嘉兴、海盐盐官民丁救之。贼分兵出诸县，盐
官令萧元蔚、诸暨令陵《琚之》并逃走。馀杭令乐琰战
败，乃奔。是春，㝢之于钱塘僭号，置太子，以新城戍为
天子宫，县廨为太子宫，弟绍之为扬州刺史。钱塘富
人柯隆为尚书仆射、中书舍人，领太官令，献铤数千
口，为㝢之作仗，加领尚方令。分遣其党高道度徐寇
东阳。东阳太守萧崇之、长山令刘国重拒战，见害。崇
之字茂敬，太祖族弟，至是临难，贞正果烈，追赠冠军
将军，太守如故。贼遂据郡，又遣伪会稽太守孙泓取
山阴。时会稽太守王敬则，朝正，故㝢之，谓乘虚可袭。
泓至浦阳，江郡丞张思祖遣浃口戍主汤休武拒战，
大破之。上在乐游苑闻㝢之贼，谓豫章王嶷曰：“宋大
明初，九州同反，鼠辈但作看萧公雷汝头。”遣禁兵数
千人，马数百匹东讨贼众，乌合畏焉。官军至钱塘，一
战便散，禽斩㝢之，进兵平诸郡县。台军乘胜，百姓颇
被抄夺。军还，上闻之，收军主前军将军陈天福弃市，
左军将军中宿县子刘明彻免官削爵付东冶。天福，
上宠将也，毁伏诛，内外莫不震肃。天“福善马槊，至今
诸将法之。”御史中丞徐孝嗣奏曰：“风闻山东群盗，剽
掠列城，虽匪日而殄要，暂于王略。郡县阙攻守之宜，
仓府多侵耗之弊。举善惩恶，应有攸归。吴郡所领盐
官令萧元蔚、桐庐令王天愍、新城令陆赤奋等，县为
首劫破掠，并不经格战，委职散走。元蔚、天愍还台，赤
奋不知所在。又钱塘令刘彪、富阳令何洵乃率领吏
民，相战不敌，未委归台。馀建德、寿昌在劫断上流，不
知被劫掠不？吴兴所领馀杭县被劫破令乐琰乃率
吏民径战不敌，委走出都。会稽所领诸暨县为劫所
破，令陵琚之，不经格战，委城奔走，不知所在。”案元蔚
等妄藉天私，作司近服，昧斯隐慝，职启虔刘。会稽郡
丞张“思祖，谬因承乏，总任是尸，涓诚刍效，终焉无纪。
平东将军、吴郡太守文季，征虏将军、吴兴太守西昌
侯鸾，任属关河，威怀是寄，辄下禁止。”彪、琰、洵、思祖、文
季视事如故，鸾等结《赎论》。诏元蔚等免思祖、鸾、文季
原，文季固让会稽之授，转都官尚书，加散骑常侍。出
为持节、督郢州司州之义阳诸军事、左将军、郢州刺
史。还为散骑常侍、领军将军。世祖谓文季曰：“南士无
仆射，多历年所。”文季对曰：“南风不竞，非复一日。”文季
虽不学，发言必有辞采，当世称其应对。尤善簺及弹
棋，簺用五子。以疾迁金紫光禄大夫，加亲信二十人，
常侍如故。转侍中，领太子詹事，迁中护军，侍中如故，
以家为府。隆昌元年，复为领军将军，侍中如故。豫废
郁林，高宗欲以文季为江州，遣左右单景儁宣旨，文
季口自陈让，称年老不愿外出，因问右执法有人未，
景儁还具言之。延兴元年，迁尚书右仆射。明帝即位，
加领太子詹事，增邑五百户。尚书令王晏常戏文季
为吴兴仆射，文季答曰：“琅邪执法，似不出卿门。”寻加
散骑常侍，仆射如故。建武二年，虏寇寿春，豫州刺史
丰城公遥昌婴城固守，数遣轻兵相抄击。明帝以为
忧，诏文季领兵镇寿春。文季入城，止游兵，一听出，洞
开城门，严加备守。虏军寻退，百姓无所伤损。增封为
千九百户。寻加护军将军，仆射、常侍如故。王敬则反，
诏文季领兵屯湖头，备京路。永元元年，转侍中、左仆
射，将军如故。始安王遥光反，其夜，遣三百人于宅掩
取文季，欲以为都督，而文季已还台。明日，与尚书令
徐孝嗣守卫宫城，戎服共坐南掖门上。时东昏已行
杀戮，孝嗣深怀忧虑，欲以文季论世事，文季辄引以
他辞，终不得及。事宁，加镇军将军，置府，侍中、仆射如
故。文季见世方昏乱，托以老疾，不豫朝机。兄子昭略
谓文季曰：“阿父年六十为员外仆射，欲求自免，岂可
得乎？”文季笑而不答。同孝嗣被害。其日先被召见，文
季知败，举动如常，登车顾曰：“此行恐往而不反也。”于
华林省死，时年五十八。朝野冤之。中兴元年，赠侍中、
司空，谥忠宪。

按《南史》本传：“文季以宽雅正直见知，尤善瑟及弹碁。
在宋封山阳县五等伯，位中书郎。父庆之遇害，诸子
见收，文季挥刀驰去，收者不敢追，遂免。明帝立，为黄
门郎，领长水校尉。昇明元年，沈攸之反，齐高帝加文
季冠军将军，督吴兴钱唐军事。初，庆之死也，攸之求
行。至是文季收攸之弟新安太守登之，诛其宗族，以
复旧怨，亲党无炊火焉。君子以文季能报先耻。”齐国
建，为侍中，领秘书监。建元元年，转太子右卫率，侍中
如故，改封西丰县侯。文季风采棱岸，善于进止。永明
中，累迁领军将军。文季虽不学，发言必有辞采。延兴
元年，以为尚书右仆射。明帝即位，加领太子詹事，尚
书令。建武二年，魏军南伐，明帝以文季镇寿春。永元
元年，转侍中、左仆射。始安王遥光反，掩取文季，欲以
为都督。与论时事，文季辄引以他辞，终不得